» Jy is baie meer werd as wat jy vir jouself in die spieël vertel
Jy is baie meer werd as wat jy vir jouself in die spieël vertel
4Die Here het vir my gesê: 5“Ek ken jou van altyd af. Van voor jou geboorte af het Ek jou gekies en aangestel om namens My met die nasies van die wêreld te praat.” 6Ek het geantwoord en gesê: “Nee, Here, ek kan nie goed praat nie en ek is gans en al te jonk vir dié belangrike taak.”
Hoeveel keer het jy al hierdie jaar vir jouself gesê dat jy nie goed genoeg is nie? Ons raak soms so bang om groot dinge te doen, want ons sien altyd eers ons foute raak. Toe God vir Jeremia vertel het dat hy groot dinge gaan doen, kon hy dit nie glo nie. Al wat hy gesien het, was iemand wat nie goed genoeg was nie.
Soms sien ek ook net in die spieël iemand wat nie goed genoeg is nie. Ons is experts daarin. Baie kere sien ons die dinge raak wat nie reg is nie en glo ons sal net waarde hê as ons meer perfek kan wees. Maar weet jy wat? God ken jou al soveel langer as wat jy jouself ken. Hy ken jou beter as wat jy jouself ken.
As God sê jy het waarde, kan jy Hom maar glo. As God jou roep om groot dinge te doen in jou skool en in jou gemeenskap, kan jy glo dat Hy vertrou dat jy dit kan doen.
Jy is baie meer werd as wat jy vir jouself in die spieël vertel.
Gebed: Here, ek het selfbeeld issues. Ek wens ek kon raaksien wat U in my raaksien. Help my, asseblief, om U te glo wanneer U sê ek het waarde. Help my om raak te sien dat U my met baie liefde uniek geskep het op hierdie aarde. … Amen.
Uitdaging: Soms sukkel ons met ons selfbeeld, omdat ons net die slegte dinge glo wat ander van ons sê. Luister ‘n bietjie deur die week – jy sal verbaas wees hoeveel goeie dinge mense van jou sê as jy net ‘n bietjie aandag gee. Sê dankie wanneer iemand die waarde in jou raaksien.